Zuccarellos Rangers-fremtid i fare
Kontraktforhandlinger og overgangsrykter i NHL tiltar i styrke når ligaen nærmer seg overgangsfristen tidlig i mars. Flere amerikanske medier melder at Mats Zuccarello Aasens New York Rangers nærmer seg avtaler med sentrale – og høyt lønnede – spillere som Marc Staal og Derek Stepan, og at det kan bety slutten på nordmannens periode i klubben. VG Direkte: Følg Pittsburgh Penguins – New York Rangers her fra klokken 18.30! Flere spår at nordmannen – som har kontrakt med Rangers ut sesongen – kan bli brukt som ledd i en byttehandel for å spare lønnsutgifter, som på sikt kan brukes til å hente spillere som krever mer i lønn. «Zucca», som de to siste årene har takket ja til korte kontrakter, er angivelig på utkikk etter en kontrakt som strekker seg over flere år. – Dette er mitt lag, det er her jeg har vært hele NHL-karrieren min, sier Zuccarello Aasen selv om situasjonen, ifølge amerikanske Newsday. Over nyttår kunne spillere på ettårskontrakter inngå forhandlinger om forlengelse, men ifølge «Zucca» har han ikke hørt fra klubben ennå. – Om de vil ha meg, det vet jeg ikke. Jeg kommer til å spille ett eller annet sted neste år, men jeg vet ikke hvor. Alt jeg kan gjøre er å spille hva jeg er god for. Søndag kveld norsk tid, skal nordmannen på isen mot Pittsburgh Penguins. Etter en relativt treig start på sesongen har han nå notert seg for til sammen 27 målpoeng, og det kanadiske nettstedet Sportsnet tror ikke det vil være et problem for nordmannen å skaffe seg en kontrakt i en annen klubb i NHL. De har satt opp en liste over de 15 mest ettertraktede kontraktsløse (fra og med 1. juli) spillerne i NHL, og Zuccarello Aasen står oppført på 13. plass. Lenger opp på listen finner vi imidlertid også Rangers-spiller Martin St. Louis, som konkurrerer med nordmannen om en ny kontrakt.
New York Rangers forsøker å få ned lønnsutgiftene. Det kan være dårlig nytt for Mats Zuccarello Aasen.